ንዝብል ብዙሓት ተዛሪቦምሉ እዮም። መጽሓፍቲ እውን ተደሪሶም፤ፊልም ተሰሪሑ፤ ውሩያት ዘየምቲ ብልሳኖም ገሊፆምዎ እዮም። ኣንደበት ኣልጋነሽ ከ እንታይ ይብል?"ለዋህ፤ቤተሰቡ ዘኽብር፣ ሓዳሩ ዘኽብር፣ ፅቡቕ ሰብ፤ ፅቡቕ ኣቦ ንደቁ፣ ናይ ብሓቂ ፅቡቕ ሰብኣይ ንበዓልቲ ቤቱ፣ ኣብ ደገ ኣብ ስርሑ ውፉይን ጅግናን እዩ፤ ኣብ ገዛ ድማ ንቤተሰቡ ርህሩህ፤ ሓላፍነት ዝስመዖ ሰብ እዩ ነይሩ" በለት ኣልጋነሽ። ብዙሓት ሰባት ሓየሎም ኣካላት ኵናት ከመይ ከምዝብጣሕ ኣንተርቲሩ ዝፈልጥን ዝኽእልን ከምዝዀነ እዮም ዝዛረብሉ። ካልእ ኸ እንታይ ክእለት ኣለዎ ኢልካ ምስ ትሓትት ካልእ ትሰምዕ። ሓየሎም ሙዚቃ ምሒር ስለዝፈቱ ባህ እንተይልዎ ይደርፍ፤ ምግቢ ሰሪሑ ይቕርብ፤ ክምቲ ኣልጋነሽ ትገልፆ "ዕቡይ ኣይኰነን" ንደቁ ዝሓፅብ፣ ዝኸድን፣ ምስቲ ኹሉ ዝተሰከሞ ሓላፍነት ንስድርኡ እውን ግዜ ዝህብ ሓላይን ሓብሓብን ምንብሩ ነጊራትኒ። መግለጺ ስእሊ, ሓየሎም ኣርኣያ ምስ በዓልቲ ቤቱ ተጋዳሊት ኣልጋነሽ መለስ ኣብ ደጀና ኣልጋነሽ ልዕሊ ኹሉ ወላ እኳ በዓል ቤታ ኣብ ዝሓፀረ እዋን ብሞት እንተተፈለያ፡ ክሳብ እዛ ሎም ዓልቲ ብዛዕብኡ ሕማቕ ነገር ሰሚዓ ኣይትፈልጥን፤ እኳደኣስ ክብራን ኩርዓታን ዘበርኽ መዓልታዊ ከም መዝሙር ዝደጋገም ዛንታ ጅግንነቱ ብምስምዓ ዘልኣለማዊ ሓበንን መንፈስን ከምዝሰነቐት ትገልፅ። ሓየሎም ቅድሚ 24 ዓመታት ለካቲት 6 ምሸት ኣብ ኣዲስ ኣበባ ምስ ፕሮፌሰር እንድሪያስ እሼቴ መስተ ሒዞም ይፃወቱ ነበሩ። ኣብ መንጉኡ ኣብቲ ገዛ ምስ ዝነበረ ሓደ ሰብኣይ፡ ሓደን ክልተ ይበሃሃሉ። እቲ ወዲ ንደገ መሰስ ኢሉ ተፀናትዩ ድሕሪ ምፅናሕ፡ ዳሓን ሕደሩታ ኢሎም ወፂኦም ክኸዱ እንትብሉ ብረምታ ሽጉጥ ንሓደ ጅግና ቀተለ። ንምንታይ ቀቲልዎ ብዙሕን ውሑድን እዩ ዝዝረብ። በቲ በለ በዚ ሓየሎም ካብ መጋርያ ሓዊ ኵናት ወፂኡ፡ ብኢድ ሰብ ኣብ ጐደና ኣዲስ ኣበባ ተቐቲሉ። ኣብ ዓውደ ኵናት ኣንጻር ወላዲኣ ዝተዋግአት ተጋዳሊት "ሕጊ ገበርቲ ሰናይ ብሰንከይ ዝወጽአ ይመስለኒ" ተጋዳሊት ኣረጋሽ ኣዳነ እዋን ዘይሰዓሮ ዝኽሪ ቓልሲ ኣልጋነሽን ሓየሎምን ክልተ ቈልዑ እዮም ወሊዶም። ዳኒኤልን ብርሃነመስቀልን ይበሃሉ። ክልቲኦም ብስም ስውኣት ተጋደልቲ እዮም ተሰይሞም። ብስም ስውእ ዳኒኤል ጅፍዒት ዝተሰየመ ቦኽሪ ወዱ ዳኒኤል {ስውእ ተጋዳላይ ዳኒኤል ጅፍዒት ካብቶም ኣብ መፈለምታ ብረታዊ ቃልሲ ህዝቢ ትግራይ 17 ዓመታት መስዋእቲ ዝኸፈለ ብጻይ ሓየሎም} ኮይኑ እቲ ኻልአዋይ ወዱ ብርሃነ መስቀል ድማ ብስም ስውእ ወዲ ዓባይ ሓፍቱ ብርሃነ መስቀል ። ዳኒኤል ምስ ጓል ጀነራል ጻድቃን ገብረትንሳኤ ተመርዕዩ ክልተ ቈልዑ ወሊዶም ይንብሩ ኣለዉ። ብርሃነመስቀል እውን ተሓፅዩ'ሎ። ኣልጋነሽ ድሕሪ ሞት ሓየሎም ደቃ ሒዛ ናብ ኣመሪካ ብምኻድ ንዝተወሰኑ ዓመታት ኣብ ኒውዮርክን ዋሽንግተን ዲሲን ደቃ ኣዕብያን ኣምሂራን። ናብ ኢትዮጵያ ካብ ዝምለሱ ዓመትን መንፈቕን ገይሮም። ዳኒኤል ኣብ ኣዲስ ኣበባ ኣብ ንግዲ ወፊሩ ይሰርሕ'ሎ። ብርሃነመሰቀል ናብ ትግራይ ብምምፃእ፡ ኣብ መቐለ "ብራኸ ትግራይ" ዝሰየሞ ቤት ምግብን መስተን ከፊቱ ስራሕ ጀሚሩ'ሎ። መግለጺ ስእሊ, ሜጀር ጀነራል ሓየሎም ኣርኣያ ንሓየሎም ዝረኸበቶ ዝመስልዋ እዋናትሓየሎም ብኢድ ሰብ ካብ ዝቕተል 24 ዓመታት ይገብር። ብርሃነመስቀል ወዱ፡ ሓየሎም እንትመውት ዳኒኤል ወዲ ትሽዓተ፡ ብርሃነመስቀል ድማ ወዲ ክልተ ዓመት ነይሮም። ኣልጋነሽ በዓል ቤታ ንዓኣን ንደቁን ንእሽተይ ግዜ እንተዝፀንሐላ መቸስ ክንደይ እኳ ፅቡቕ ምዀነ ግን ድማ ንብዓታ ቋፂራ፤ ኩሉ ኣብ ከብዳ ፀይራ ትነብር ኣላ። "ሓንቲ ሓበላ ዘይርከቦ፤ ፅቡቕ ሰብ፤ኣገላቢጥካ ሕማቕ ዘይትረኽበሉ ሰብ ምንባሩ፡ ንዓይን ንደቁን ፅቡቕ ክብሪ ይስመዐና። ኩልግዜ ክንለምዶ ዘይንኽእል ሓዘን ኣሎ፤ ውሽጥኻ ይጉዳእ፤ እዚ ኹሉ ግዜ ኣብ ከርተት ኣሕሊፍዎስ ንእሽተይ እኳ እንተዝፀንሕ፡ ደቁ ንእሽተይ ኣዕብይዎም እንተዝዀን እየ ዝብል" ብምባል ነቲ ካብ ገፃ ክውሕዝ ዝህንደድ ፃዕዳ ንብዓት ስና ነኺሳ ትገትኦ። ዓሚ መሓመድ ዝበሃል ቅምጥ ኢሉ ንሓየሎም ዝመስል ብዓፋር ገፅ ቅልቅል በለ፤ ወዲ ሓየሎም እዩ ተባሂሉ ኣብ ማሕበራዊ መራኸብቲ ሓፋሽ ከምዝተበተነ ርኢና። ኣልጋነሽ እውን ካብ ኣመሪካ ምስ ተመለሰት ነቲ ወረ ከምዝሰመዐቶ ትዝክር። ብዛዕባ መሓመድ ኰን እንታይ ትብል?
